b'\n_START_ARTICLE_\nDavid Furnish\n_START_SECTION_\nBakgrunn\n_START_PARAGRAPH_\nDavid Furnish ble f\xc3\xb8dt i Toronto i Ontario som s\xc3\xb8nn av Jack Furnish, sjef ved Bristol-Myers farmas\xc3\xb8ytiske selskap, og Gladys Furnish. Han har en eldre bror, John, og en yngre bror, Peter. Furnish ble uteksaminert fra Sir John A. Macdonald Collegiate Institute i 1981 og tok en bachelorgrad i Business Administration ved University of Western Ontario i London i Ontario i 1985._NEWLINE_Han ble senere rekruttert av reklamebyr\xc3\xa5et Ogilvy & Mather og ble etter hvert overf\xc3\xb8rt til byr\xc3\xa5ets England-kontor i London. Der ble han senere utnevnt som medlem i byr\xc3\xa5ets styre._NEWLINE_Furnish er en av sjefene for filmselskapet Rocket Pictures sammen med ektemannen Elton John. Furnish sitter ogs\xc3\xa5 i styret for Elton John AIDS Foundation og han er gjesteredakt\xc3\xb8r for magasinet Tatler og jevnlig spaltist i magasinene Interview og GQ. I 2015 k\xc3\xa5ret GQ ham til en av de 50 best kledde mennene i Storbritannia.\n_START_SECTION_\nPersonlig liv\n_START_PARAGRAPH_\nFurnish innledet et forhold med sangeren Elton John i 1993. John fridde til Furnish I mai 2005 under et middagsselskap med venner og familie i parets hjem i Old Windsor. Furnish og John inngikk partnerskap 21. desember 2005, den f\xc3\xb8rste dagen partnerskap ble tillatt i England. Parets f\xc3\xb8rste barn, Zachary Jackson Levon Furnish-John, ble f\xc3\xb8dt i desember 2010 i California gjennom surrogati.  I januar 2013 ble parets andre s\xc3\xb8nn, Elijah Joseph Daniel Furnish-John, f\xc3\xb8dt gjennom samme surrogatmor. Da likekj\xc3\xb8nnet ekteskap ble tillatt i England og Wales i mars 2014, omgjorde John og Furnish partnerskapet til ekteskap og markerte begivenheten med en seremoni i Windsor, Berkshire 21. desember 2014 \xe2\x80\x93\xc2\xa0p\xc3\xa5 ni\xc3\xa5rsdagen for inng\xc3\xa5elsen av partnerskapet.'